Ved Nørre Uttrup Lystbådehavn ligger den, spækhuggeren, der de seneste dage har svømmet rundt i Limfjorden. Og den ligger stille. Mandag aften blev den spottet ud for lystbådehavnen, tirsdag morgen ligger den der stadig. Ivar Høst, der er vildtkonsulent hos Naturstyrelsen, har tilset spækhuggeren, som stadig trækker vejret. Denne gang vil den ikke blive hjulpet. - Naturen må gå sin gang, siger Charlotte Bie Thøstesen fra Fiskeri- og Søfartsmuseet, som overvåger danske havpattedyr, og forklarer, at hvis den ikke er stærk nok til at finde hen, hvor der er føde, vil den alligevel ikke overleve. Tidligere hjulpet fri Mandag fik flere nordjyder et glimt af den efterhånden berømte spækhugger, da den svømmede rundt i Limfjorden ved Aalborg. Den var igen svømmende efter at have været strandet fredag mellem Mou og Hals. Her blev den hjulpet på dybere vand af Naturstyrelsen med hjælp fra blandt andre Falck, fordi man vurderede, at den var i en tilstand, hvor den skulle have en chance mere. Allerede ved søndagens redningsaktion blev det besluttet, at man kun ville hjælpe den én gang. Når spækhuggeren har åndet ud for sidste gang, skal den bugseres og obduceres. Det skal ske i samarbejde mellem Aalborg Universitet, Naturstyrelsen, Naturhistorisk Museum og Fiskeri- og Søfartsmuseet.
Spækhuggeren, der tidligere har været strandet mellem Mou og Hals, ligger tirsdag igen stille. Denne gang får den ikke hjælp.